Olieriggen Maersk Guardian skal bygges om til beboelsesplatform. Arbejdet sker i Frederikshavn.

Den store olierig Maersk Guardian har efterhånden haft base i Frederikshavn i flere måneder. Nu ser det ud til, at Frederikshavnerne kan kigge på det store bæst lidt endnu. Olieriggen skal nemlig bygges om til en såkaldt beboelsesplatform, og det skal ske i Frederikshvavn. Det skriver Kanalfrederikshavn.dk. Maersk Drilling har fået en femårig kontrakt med Maersk Oil til jack-up riggen Maersk Guardian, der skal bruges til beboelse i forbindelse med forskellige felter i den danske del af Nordsøen. Der er tale om en fast kontrakt, der starter i september 2016. Maersk Guardian bliver i Frederikshavn under hele renoveringsperioden, der varer indtil kontrakten starter.  Renoveringsarbejdet omfatter blandt andet et hovedeftersyn af de hjælpesystemer, der understøtter beboelsesenhederne samt et hovedeftersyn af den eksisterende beboelsesblok på riggen. Derudover bliver der installeret nye beboelsesmoduler på olieriggen.